ราคาทองปิดลบหลังหุ้นสหรัฐพุ่ง ขณะตลาดจับตาประชุมเฟด
สัญญาทองคำตลาดนิวยอร์กปิดลดลงเล็กน้อยเมื่อคืนนี้ (8 ก.ย.) ขณะที่นักลงทุนหันมาให้ความสนใจกับการทะยานขึ้นของตลาดหุ้นสหรัฐ ก่อนที่ธนาคารกลางสหรัฐ (FED) จะประชุมกำหนดนโยบายการเงินในสัปดาห์หน้า
9 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิด (8 ก.ย.) ลบ 40 เซนต์ ที่ 1,121.0 ดอลลาร์/ออนซ์, สัญญาโลหะเงินส่งมอบเดือนธ.ค.ปิดเพิ่มขึ้น 20.6 เซนต์ ที่ 14.755 ดอลลาร์, สัญญาพลาตินัมส่งมอบเดือนต.ค.ปิดปรับขึ้น 10.50 ดอลลาร์ ที่ 1,002.90 ดอลลาร์/ออนซ์ และสัญญาพัลลาเดียมส่งมอบเดือนธ.ค.ปิดบวก 9.40 ดอลลาร์ ที่ 586.55 ดอลลาร์/ออนซ์
ราคาทองปิดในแดนลบ ขณะที่ตลาดหุ้นนิวยอร์กปิดทะยานขึ้นเมื่อคืนนี้ หลังจากช่วงวันหยุดยาวเนื่องในวันแรงงาน เนื่องจากตลาดมีมุมมองบวกว่าทางการจีนจะใช้มาตรการเพิ่มเติมเพื่อสร้างเสถียรภาพแก่เศรษฐกิจและตลาดหุ้นในประเทศ นอกจากนี้ นักลงทุนยังรอดูการประชุมนโยบายการเงินของเฟดในสัปดาห์นี้ ซึ่งจะเป็นปัจจัยกำหนดทิศทางของราคาทอง
ทั้งนี้ สัญญาทองคำปิดลดลงไม่มากนัก ท่ามกลางกระแสคาดการณ์ที่ว่าเฟดจะยังไม่ปรับขึ้นอัตราดอกเบี้ยในเดือนนี้ หลังการเปิดเผยตัวเลขจ้างงานที่ไม่บ่งชี้ทิศทางชัดเจน ซึ่งการคาดการณ์ดังกล่าวส่งผลให้ดอลลาร์สหรัฐอ่อนค่าลงเมื่อเทียบสกุลเงินหลักส่วนใหญ่ และการปรับตัวลงของดอลลาร์มักจะเป็นปัจจัยที่ช่วยหนุนราคาทอง